挽张之洞联
王在宣 (Qing)
吁谟开济两朝，富平定策，安昌授经，公何让焉，况宣力封圻，赞猷枢轴，当彊邻环伺、内政交讧之日，艰难独任，屹然扶大厦于几危，胡遽尔竖隐膏肓、精腾箕尾，叹群僚后进，欲矜式以靡从，弓剑有余哀，殁不忘忠，应觅鼎湖龙去处；硕望宗师一代，燕国文章，曲江风度，今其萎矣，虽功言可述，史册常光，值异说分歧、众心摇惑之时，耆老弗遗，谁复挽狂澜于既倒，岂惟是九重震悼、万宇悲思，即绝域羁宾，且涕洟而相吊，人民犹似昨，灵兮匪远，傥偕华表鹤归来。